PROJEKTS

**DELEĢĒŠANAS LĪGUMS Nr. \_\_\_\_\_\_\_\_\_\_\_\_\_\_\_\_\_**

**par Limbažu novada augstas detalizācijas topogrāfiskās informācijas**

**datu bāzes izveidošanu un uzturēšanu**

Limbažos 202\_. gada \_\_. \_\_\_\_\_\_\_\_\_\_\_\_\_

**Limbažu novada pašvaldība**, nodokļu maksātāja reģistrācijas Nr. 90009114631, juridiskā adrese: Rīgas iela 16, Limbaži, Limbažu novads, LV-4001, kuras vārdā saskaņā ar Limbažu novada pašvaldības nolikumu rīkojas domes priekšsēdētājs **Dagnis Straubergs**, turpmāk tekstā – **Pašvaldība**, no vienas puses, un

**\_\_\_\_\_\_\_\_\_\_\_\_\_\_\_\_\_\_\_\_** *(Pilnvarotās personas nosaukums)*, vienotais reģistrācijas Nr. \_\_\_\_\_\_\_\_\_\_\_\_\_\_, juridiskā adrese: \_\_\_\_\_\_\_\_\_\_\_\_\_\_\_\_\_\_\_, LV-\_\_\_\_, kuras vārdā saskaņā ar sabiedrības statūtiem rīkojas \_\_\_\_\_\_\_\_\_\_\_\_\_\_\_\_\_\_\_\_ *(**Pilnvarotās personas pārstāvja amats, vārds, uzvārds)*, turpmāk tekstā – **Pilnvarotā persona**, no otras puses, abi kopā turpmāk tekstā saukti – Līdzēji, katrs atsevišķi – Līdzējs, ievērojot, ka:

* saskaņā ar Ģeotelpiskās informācijas likuma 13. panta septīto daļu vietējai pašvaldībai ir tiesības deleģēt minētā likuma 13. panta sestajā daļā noteikto uzdevumu, slēdzot deleģējuma līgumu Valsts pārvaldes iekārtas likumā noteiktajā kārtībā;
* saskaņā ar Ģeotelpiskās informācijas likuma 13. panta sesto daļu vietējās pašvaldības dome nosaka augstas detalizācijas topogrāfiskās informācijas iesniegšanas un pieņemšanas kārtību;
* saskaņā ar likuma „Par pašvaldībām” 15. panta ceturto daļu no katras autonomās funkcijas izrietošu pārvaldes uzdevumu pašvaldība var deleģēt privātpersonai vai citai publiskai personai, un pārvaldes uzdevuma deleģēšanas kārtību, veidus un ierobežojumus nosaka Valsts pārvaldes iekārtas likums;
* saskaņā ar Valsts pārvaldes iekārtas likuma 40. panta pirmo un otro daļu privātpersonai pārvaldes uzdevumu var deleģēt, ja privātpersona attiecīgo uzdevumu var veikt efektīvāk. Privātpersonai pārvaldes uzdevumu var deleģēt ar ārēju normatīvo aktu vai līgumu, ja tas paredzēts ārējā normatīvajā aktā, ievērojot Valsts pārvaldes iekārtas likuma 41. panta otrās un trešās daļas noteikumus;
* saskaņā ar Valsts pārvaldes iekārtas likuma 42. panta pirmo daļu privātpersonai jābūt tiesīgai veikt attiecīgo pārvaldes uzdevumu. Lemjot par pārvaldes uzdevuma deleģēšanu privātpersonai, ņem vērā tās pieredzi, reputāciju, resursus, personāla kvalifikāciju, kā arī citus kritērijus;

ņemot vērā, ka:

* Pašvaldības funkcijās ietilpstošo pārvaldes uzdevumu deleģēšanas mērķis ir nodrošināt kvalitatīvu, stabilu un efektīvu pašvaldības funkciju izpildi un to, ka šo mērķu sasniegšanai ir nepieciešams skaidri definēt Līdzēju pienākumus un saistības;
* deleģējot SIA ,,Mērniecības datu centrs”Ģeotelpiskās informācijas likuma 13. panta sestajā daļā noteikto pārvaldes uzdevumu par augstas detalizācijas topogrāfiskās informācijas datubāzes izveidošanu un uzturēšanu par Limbažu novada administratīvo teritoriju, SIA ,,Mērniecības datu centrs” to varēs veikt efektīvāk;

un pamatojoties uz Limbažu novada domes 2021. gada 23. decembra lēmumu Nr. 687 „Par deleģēšanas līguma slēgšanu ar SIA ,,Mērniecības datu centrs” (protokols Nr.13, 55.§), noslēdz šāda satura deleģēšanas līgumu, turpmāk tekstā – Līgums:

1. **Līguma priekšmets** 
   1. Pašvaldība deleģē Pilnvaroto personu un Pilnvarotā persona apņemas veikt Ģeotelpiskās informācijas likuma 13. panta sestajā daļā pašvaldībai noteikto pārvaldes uzdevumu – izveidot un uzturēt par Limbažu novada administratīvo teritoriju augstas detalizācijas topogrāfiskās informācijas datubāzi (turpmāk – Pašvaldības ADTI datubāze) atbilstoši Ministru kabineta noteiktajai augstas detalizācijas topogrāfiskās informācijas specifikācijai, veikt iesniegtās informācijas pārbaudi un nodrošināt datubāzes sadarbspēju ar centrālo datubāzi Ministru kabineta noteiktajā kārtībā (turpmāk kopā – Pašvaldības ADTI datubāzes uzturēšana), atbilstoši Ministru kabineta 2012. gada 24. aprīļa noteikumiem Nr. 281 ,,Augstas detalizācijas topogrāfiskās informācijas un tās centrālās datubāzes noteikumi”.
   2. Pilnvarotā persona Pašvaldības ADTI datubāzes uzturēšanu veic atbilstoši Ģeotelpiskās informācijas likumā noteiktajam un ievērojot valsts pārvaldes iestādēm noteiktos labas pārvaldības un citus valsts pārvaldes principus.
   3. Saskaņā ar Līguma 1.1. un 1.2. punktā noteiktajiem pienākumiem Pilnvarotā persona, veicot Pašvaldības ADTI datubāzes uzturēšanu, uzņemas uzkrāt un uzturēt augstas detalizācijas topogrāfisko informāciju par Limbažu novada administratīvo teritoriju atbilstoši Ministru kabineta noteiktajai augstas detalizācijas topogrāfiskās informācijas specifikācijai.
   4. Pilnvarotā persona Līguma 1.1., 1.2. un 1.3. punktā noteiktos pienākumus sāk veikt no Līguma spēkā stāšanās brīža.
   5. Pilnvarotā persona Pašvaldības ADTI datubāzes uzturēšanu finansē no līdzekļiem, kas iegūti no maksas par sniegtajiem pakalpojumiem trešajām personām.
2. **Līdzēju pienākumi un tiesības**
   1. Pilnvarotā persona:
      1. apņemas saskaņā ar spēkā esošajiem normatīvajiem aktiem (tajā skaitā Pašvaldības saistošajiem noteikumiem) uzkrāt un uzturēt augstas detalizācijas topogrāfisko informāciju par Limbažu novada administratīvo teritoriju augstas detalizācijas topogrāfiskās informācijas datubāzē;
      2. apņemas saskaņā ar spēkā esošajiem normatīvajiem aktiem (tajā skaitā Pašvaldības saistošajiem noteikumiem) nodrošināt augstas detalizācijas topogrāfiskās informācijas iesniegšanas un pieņemšanas, aktualizācijas un izplatīšanas kārtību;
      3. apņemas saskaņā ar spēkā esošajiem normatīvajiem aktiem veikt iesniegtās informācijas pārbaudi un reģistrēšanu;
      4. apņemas nodrošināt Pašvaldībai pieeju augstas detalizācijas topogrāfiskajai informācijai par tās administratīvo teritoriju, izmantojot uzturēto *File Transfer Protocol* – datņu apmaiņas protokola serveri (turpmāk – FTP serveris), un interneta vietnei;
      5. apņemas 10 (desmit) darba dienu laikā no Līguma spēkā stāšanās sagatavot FTP servera un interneta vietnes lietotāja identifikācijas rekvizītus (IP adresi, lietotāja vārdu un paroli) un nodot tos Pašvaldības pilnvarotajam pārstāvim aizzīmogotā aploksnē, par to sastādot atbilstošu nodošanas – pieņemšanas aktu;
      6. ir tiesīga apstrādāt, kā arī nodot trešajām personām Pašvaldības ADTI datubāzes datus, tajā skaitā no Pašvaldības Līguma ietvaros saņemtos datus;
      7. ir tiesīga saņemt samaksu normatīvajos aktos noteiktajos gadījumos no trešajām personām par Līguma ietvaros saņemto datu sagatavošanu, izsniegšanu, pārbaudi un reģistrēšanu. Pilnvarotās personas maksas apmērs trešajām personām par datu izsniegšanu, pārbaudi un reģistrēšanu Pašvaldības ADTI datubāzē noteikts Limbažu novada pašvaldības domes 2021. gada 23. decembra saistošajos noteikumos Nr.42 „Par augstas detalizācijas topogrāfiskās informācijas aprites kārtību Limbažu novadā”;
      8. apņemas deleģētā pārvaldes uzdevuma izpildē ievērot labas pārvaldības un citus valsts pārvaldes principus, normatīvo aktu prasības un sadarboties ar Pašvaldību, tās iestādēm un struktūrvienībām, kā arī valsts pārvaldes institūcijām;
      9. apņemas izskatīt privātpersonu iesniegumus par tās darbu deleģētā pārvaldes uzdevuma ietvaros, ņemot vērā Iesniegumu likumā noteiktos iesniegumu izskatīšanas termiņus un kārtību;
      10. apņemas pēc Pašvaldības pieprasījuma tās noteiktajā termiņā sniegt informāciju, kas saistīta ar deleģētā pārvaldes uzdevuma veikšanu un nepieciešama Pilnvarotās personas pārraudzības nodrošināšanai deleģētā pārvaldes uzdevuma ietvaros;
      11. apņemas ievērot Pašvaldības norādījumus un ieteikumus, kas vērsti uz deleģētā pārvaldes uzdevuma izpildes nodrošināšanu atbilstoši normatīvo aktu prasībām, izpildīt Pašvaldības rīkojumus, lai pārtrauktu prettiesisku bezdarbību, mazinātu vai novērstu prettiesiskas bezdarbības sekas;
      12. apņemas nodrošināt korespondences saņemšanu tās juridiskajā adresē, par šo adresi vai tās maiņu informējot Pašvaldību.
   2. Pilnvarotajai personai nav tiesību tai deleģēto pārvaldes uzdevumu deleģēt citām personām.
   3. Pašvaldība:
      1. nodrošina, ka mērniecībā licencētās un sertificētās personas, kuras veic topogrāfisko uzmērīšanu Limbažu novada administratīvajā teritorijā, iesniedz Pilnvarotajai personai reģistrēšanai Pašvaldības ADTI datubāzē topogrāfiskās uzmērīšanas un izpildmērījumu rezultātus;
      2. savā darbā izmanto tikai tādu augstas detalizācijas topogrāfisko informāciju, kas ir reģistrēta Pilnvarotajai personai;
      3. nodrošina deleģētā pārvaldes uzdevumā izpildes pilnīgu un efektīvu pārraudzību un kvalitātes analīzi.
3. **Līdzēju atbildība**
   1. Pilnvarotā persona uzņemas atbildību par to, ka uzturētā augstas detalizācijas topogrāfiskā informācija atbilst Ģeotelpiskās informācijas likumā un Ministru kabineta 2015. gada 30. jūnija noteikumos Nr. 334 ,,Noteikumi par Latvijas būvnormatīvu LBN 005-15 ,,Inženierizpētes noteikumi būvniecībā”” noteiktajām prasībām.
   2. Ja Pilnvarotās personas rīcības vai bezdarbības deleģētā pārvaldes uzdevuma izpildes rezultātā tiek nodarīti zaudējumi trešajai personai un zaudējumu atlīdzinājuma prasījums tiek vērsts pret Pašvaldību, Pilnvarotā persona Pašvaldībai zaudējumus atlīdzina regresa kārtībā.
   3. Pilnvarotā persona ir atbildīga par visām civiltiesiskām saistībām, ko tā uzņēmusies, veicot deleģēto pārvaldes uzdevumu un sniedzot no deleģētā pārvaldes uzdevuma izrietošus pakalpojumus. Pilnvarotā persona patstāvīgi, bez Pašvaldības līdzdalības, risina civiltiesiskus strīdus, kas izriet no noslēgtajiem līgumiem, kā arī no citām tiesībām un saistībām, ko tā uzņēmusies, darbojoties privāto tiesību jomā.
   4. Pašvaldība ir atbildīga par deleģētā pārvaldes uzdevuma izpildi kopumā.
   5. Atbildība Līguma izbeigšanas gadījumā:
      1. Pilnvarotā persona iesniedz Pašvaldībai Līguma izpildes pārskatu;
      2. Līdzēji nodrošina Pašvaldības ADTI datubāzes uzturēšanas uzdevuma izpildes nepārtrauktību.
4. **Pilnvarotās personas darbības uzraudzība**
   1. Pilnvarotā persona attiecībā uz deleģētā pārvaldes uzdevuma izpildi atrodas Pašvaldības pārraudzībā.
   2. Pilnvarotā persona pēc Pašvaldības pieprasījuma Pašvaldības noteiktajā kārtībā sniedz informāciju par deleģētā pārvaldes uzdevuma izpildi.
   3. Pašvaldība, pārraugot Pilnvarotās personas darbību deleģētā pārvaldes uzdevuma izpildē:
      1. ir tiesīga pieprasīt no Pilnvarotās personas visu nepieciešamo informāciju un paskaidrojumus par deleģētā pārvaldes uzdevuma izpildi;
      2. apkopo Pilnvarotās personas iesniegtos pārskatus un ziņojumus;
      3. veic deleģētā pārvaldes uzdevuma izpildes kontroli un novērtē tā izpildes kvalitāti;
      4. īsteno citas tiesības un pienākumus, kas izriet no Līguma, atbilst Pašvaldības kompetencei un ir nepieciešami pārraudzības nodrošināšanai.
5. Pārskatu sniegšanas kārtība
   1. Pilnvarotā persona 1 (vienu) reizi gada ceturksnī sagatavo pārskatu par reģistrētajiem augstas detalizācijas topogrāfiskās informācijas darbiem Limbažu novada administratīvajā teritorijā un publicē to FTP serverī. Pārskats par kārtējo ceturksni publicējams FTP serverī līdz ceturksnim sekojošā nākamā mēneša 10. (desmitajam) datumam. Pārskatā norāda mērniecībā licencēto / sertificēto personu, kas iesniegusi darbus, topogrāfisko darbu skaitu un atbilstošās platības, kā arī izpilduzmērījumu darbu skaitu un to garumus.
   2. Pašvaldība uzrauga Pilnvarotās personas darbību, salīdzinot Pilnvarotās personas pārskatā sniegtos datus ar uz Pilnvarotās personas servera novietoto augstas detalizācijas topogrāfisko informāciju.
   3. Pašvaldībai ir tiesības pieprasīt no Pilnvarotās personas visus mērnieku iesniegtos dokumentus, lai izvērtētu Pilnvarotajai personai deleģētā uzdevuma izpildi.
   4. Pilnvarotās personas darbību Pašvaldība vērtē pēc šādiem kritērijiem:
      1. deleģētā pārvaldes uzdevuma veikšanas un no tā izrietošo pakalpojumu sniegšanas nepārtrauktība un regularitāte;
      2. darbības atbilstība spēkā esošo normatīvo aktu prasībām.
6. **Līguma darbības termiņš, spēkā stāšanās, grozīšana un izbeigšana**
   1. Līgums ir noslēgts uz **1 (vienu) gadu**. Līgums stājas spēkā ar tā parakstīšanas brīdi un ir spēkā līdz pilnīgai Līdzēju saistību izpildei.
   2. Līguma grozījumi ir neatņemama Līguma sastāvdaļa un stājas spēkā ar to parakstīšanas brīdi, ja Līguma grozījumos nav noteikts citādi.
   3. Līdzēji ir tiesīgi pagarināt Līguma termiņu, ja par to ir pieņemts attiecīgs Limbažu novada domes lēmums un ir saņemts atbilstošās tiešās pārvaldes iestādes Vides aizsardzības un reģionālās attīstības ministrijas saskaņojums gadījumā, ja šāda saskaņojuma saņemšana ir paredzēta spēkā esošajos normatīvajos aktos.
   4. Līguma darbību var izbeigt, Līdzējiem savstarpēji rakstveidā vienojoties vai Līdzējam rakstveidā brīdinot otru Līdzēju ne mazāk 3 (trīs) mēnešus iepriekš.
   5. Līdzējs vienpusēji var izbeigt Līgumu nekavējoties, ja otrs Līdzējs rupji pārkāpj Līguma noteikumus vai pastāv citi būtiski iemesli, kas neļauj turpināt Līguma attiecības.
   6. Pašvaldībai ir tiesības vienpusēji izbeigt Līgumu, rakstveidā brīdinot Pilnvaroto personu ne mazāk kā 1 (vienu) mēnesi iepriekš, ja vairs nepastāv deleģēšanas pamatnoteikumi vai speciālie deleģēšanas nosacījumi privātpersonai.
   7. Izbeidzot Līguma darbību, Pilnvarotā persona bez maksas nodod Pašvaldībai uzkrāto augstas detalizācijas topogrāfisko informāciju par tās teritoriju.
7. **Citi noteikumi**
   1. Līdzēji tiek atbrīvoti no atbildības par Līguma noteikumu daļēju vai pilnīgu neizpildi, jo to kavē jebkādi apstākļi, kas nav atkarīgi no attiecīgā Līdzēju gribas un kurus tas nespēj novērst, izrādot pienācīgu centību. Par nepārvaramas varas apstākļiem nav uzskatāmi tādi apstākļi, kas radušies attiecīgā Līdzēja darbības vai bezdarbības rezultātā. Par nepārvaramu varu tiek uzskatīts jebkurš notikums, kas nav atkarīgs no Līdzēju gribas, tieši attiecas uz Līguma izpildi un kuru iestāšanos neviens no Līdzējiem neparedzēja un nevarēja paredzēt.
   2. Līdzēji pēc iespējas ātrāk brīdina viens otru par nepārvaramas varas apstākļu iestāšanos un vienojas par saistību izpildes atlikšanu vai Līguma izbeigšanas noteikumiem.
   3. Visus strīdus un domstarpības, kas rodas Līguma izpildes laikā, Līdzēji risināti pārrunu veidā, savstarpēji vienojoties. Ja pārrunu veidā vienošanās netiek panākta, visi strīdi tiek risināti tiesā Latvijas Republikā spēkā esošajos normatīvajos aktos noteiktajā kārtībā.
   4. Līdzēju reorganizācija vai to vadītāju maiņa nevar būt par pamatu Līguma pārtraukšanai vai vienpusējai izbeigšanai. Ja kāds no Līdzējiem tiek reorganizēts, Līgums paliek spēkā un tā noteikumi ir spēkā saistoši Līdzēja tiesību un saistību pārņēmējam.
   5. Kādam no Līguma noteikumiem zaudējot spēku normatīvo aktu izmaiņu gadījumā, Līgums nezaudē spēku tā pārējos punktos, izņemot tādus normatīvo aktu grozījumus, kas atceļ Līguma noslēgšanas pamatnoteikumus. Normatīvo aktu izmaiņu gadījumā Līdzējiem ir pienākums Līgumu piemērot atbilstoši spēkā esošo normatīvo aktu prasībām.
   6. Līdzēji apņemas neizpaust citām personām konfidenciāla rakstura informāciju, kas izpildot Līguma noteikumus, ir nonākusi to rīcībā. Šis noteikums neattiecas uz brīvi pieejamas informācijas izpaušanu un gadījumiem, kad Līdzējam normatīvajos aktos uzlikts pienākums sniegt pieprasīto informāciju.
   7. Līdzēju atbildīgās personas par Līguma izpildi ir:
      1. no Pašvaldības puses – Limbažu novada Centrālās administrācijas Nekustamā īpašuma un teritoriālā plānojuma nodaļas teritorijas plānotāja – kartogrāfe Sandra Paegle, tālruņa Nr. 25651724, e-pasta adrese: sandra.paegle@limbazi.lv;
      2. no Pilnvarotās personas puses – \_\_\_\_\_\_\_\_\_\_\_\_\_\_\_\_\_\_\_\_\_\_ *(Pilnvarotās personas pārstāvja amats, vārds, uzvārds)*, tālruņa Nr. \_\_\_\_\_\_\_\_\_\_\_\_\_\_, e-pasta adrese: \_\_\_\_\_\_\_\_\_\_\_\_\_\_\_\_\_\_.
   8. Līgums sagatavots latviešu valodā uz 5 (piecām) lapām un parakstīts 2 (divos) eksemplāros, katram Līdzējam pa vienam eksemplāram. Abiem Līguma eksemplāriem ir vienāds juridiskais spēks.

## Līdzēju rekvizīti un paraksti

|  |  |
| --- | --- |
| **Pašvaldība**  **Limbažu novada pašvaldība**  Nodokļu maksātāja reģ. Nr. 90009114631  Juridiskā adrese: Rīgas iela 16  Limbaži, Limbažu novads, LV-4001  E-pasta adrese: pasts@limbazi.lv  Bankas rekvizīti:  AS „SEB banka”  Konta Nr. LV37UNLA0050014284308  Kods UNLALV2X  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  D. Straubergs  \_\_\_.\_\_\_.202\_\_. | **Pilnvarotā persona**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  Vienotais reģistrācijas Nr. \_\_\_\_\_\_\_\_  Juridiskā adrese: \_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_, LV-\_\_\_\_\_  E-pasta adrese: \_\_\_\_\_\_\_\_\_\_\_\_\_\_\_\_\_  Bankas rekvizīti:  \_\_\_\_\_\_\_\_\_\_\_\_\_\_\_\_\_\_\_\_\_\_\_  Konta Nr. \_\_\_\_\_\_\_\_\_\_\_\_\_\_\_\_\_\_\_\_\_  Kods \_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_  \_\_\_.\_\_\_.202\_\_. |